## Odluka Ustavnog suda Republike Hrvatske broj:U-IIIA-1990/2004 od 16. ožujka 2006.

### NN 43/2006 (19.4.2006.), Odluka Ustavnog suda Republike Hrvatske broj:U-IIIA-1990/2004 od 16. ožujka 2006.

# USTAVNI SUD REPUBLIKE HRVATSKE

1049

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi koju su podnijele I. Č., J. Č., N. Č. i M. Č., sve iz T., na sjednici
održanoj 16. ožujka 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod poslovnim brojem: P-22/97 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljicama
ustavne tužbe, određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) i to:

– I. Č. iz T., B. J. J. 3, u iznosu od 7.800,00
kn;

– J. Č. iz T., B. J. J. 3, u iznosu od 7.800,00
kn;

– N. Č. iz T.,. J. J. 3, u iznosu od 7.800,00
kn;

– M. Č. iz T., B. J. J. 3, u iznosu od 7.800,00
kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljica Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst, u daljnjem tekstu: Ustavni
zakon), podnositeljice su 28. svibnja 2004. podnijele ustavnu tužbu smatrajući
da im je nerazumno dugim trajanjem parničnog postupka, koji se vodi pred
Općinskim sudom u Splitu pod brojem: P-22/97, povrijeđeno ustavno pravo na suđenje
u razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom, primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Splitu od 5. prosinca 2005. te uvida u presliku
spisa Općinskog suda u Splitu broj: P-22/97, utvrdio činjenice koje su pravno
relevantne za odlučivanje o povredi ustavnog prava podnositeljica, zajamčenog
člankom 29. stavkom 1. Ustava Republike Hrvatske.

Podnositeljice su 8. siječnja 1997. podnijele
tužbu Općinskom sudu u Splitu protiv »C. o.« d.d. iz Z. i ostalih radi naknade
štete.

Do 5. studenoga 1997. nije provedena niti jedna
radnja u po­stup­ku.

Nakon 5. studenoga 1997., podnositeljice su
podnescima od 3. listopada 1998., 3. lipnja 1999. i 22. rujna 2000. požurivale
rad suda.

Ročište je održano 8. veljače 2001.

Daljnjih radnji u postupku nije bilo.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava
Republike Hrvatske i članka 63. Ustavnog zakona.

Ustavna tužba je osnovana.

UTVRĐENJA VAŽNA ZA
DONOŠENJE ODLUKE

4. Ustavni sud svoju odluku obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositeljice su 8. siječnja 1997. podnijele
tužbu Općinskom sudu u Splitu protiv »C. o.« d.d. iz Z. i ostalih radi naknade
štete. Ustavna tužba podnesena je 28. svibnja 2004., a do tog dana sudski
postupak nije pravomoćno okončan pa Ustavni sud utvrđuje da je do dana podnošenja
ustavne tužbe postupak u ovom predmetu trajao ukupno sedam (7) godina, četiri
(4) mjeseca i dvadeset (20) dana.

Ustavni sud je ocijenio da se pravno relevantnim
razdobljem, s aspekta povrede prava na razumnu duljinu trajanja sudskog
postupka, u konkretnom slučaju, smatra razdoblje od 5. studenoga 1997., to jest
od dana stupanja na snagu Zakona o potvrđivanju Konvencije za zaštitu ljudskih
prava i temeljnih sloboda i Protokola broj: 1, 4, 6, 7, 11, 12 i 13 uz
Konvenciju za zaštitu ljudskih prava i temeljnih sloboda (»Narodne novine–
Međunarodni ugovori«, broj 18/97., 6/99. – pročišćeni tekst, 8/99. – ispravak i
14/02.) do 28. svibnja 2004., to jest do dana podnošenja ustavne tužbe
podnositeljica, što ukupno iznosi šest (6) godina, šest (6) mjeseci i dvadeset
tri (23) dana.

4.2. POSTUPANJE
NADLEŽNOG SUDA

Razmatrajući postupanje nadležnog suda u pravno
relevantnom razdoblju, Ustavni sud je utvrdio da je Općinski sud u Splitu
održao jedno ročište. Sud je bio neaktivan u razdoblju od 5. studenoga 1997. do
8. veljače 2001. (tri godine, tri mjeseca i tri dana) te od 8. veljače 2001. do
28. svibnja 2004., to jest do dana kad je ustavna tužbe podnesena (tri godine,
tri mjeseca i dvadeset dana).

4.3. PONAŠANJE
PODNOSITELJICA USTAVNE TUŽBE(TUŽITELJICA U SUDSKOM POSTUPKU)

Podnositeljice ustavne tužbe, kao tužiteljice u
sudskom postupku, prema utvrđenju Ustavnog suda, nisu pridonijele duljini
postupka, naprotiv nekoliko su puta požurivale postupanje suda.

4.4. SLOŽENOST SUDSKOG
PREDMETA

Prema utvrđenju Ustavnog suda, iz dosadašnjeg
tijeka postupka ne proizlazi da se radi o složenijem predmetu.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od sedam godina te da je u razdoblju nakon 5. studenoga 1997.
Općinski sud u Splitu postupao izrazito neučinkovito. Imajući u vidu ukupno
trajanje postupka, činjenicu da je sud bio neaktivan u ukupnom razdoblju duljem
od šest godina te okolnost da je postupak i dalje u tijeku pred prvostupanjskim
sudom, Ustavni sud nalazi da je povrijeđeno pravo podnositeljica na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao pod točkama III. i IV. izreke ove odluke.

Visinu naknade, zbog povrede ustavnog prava na
donošenje sudske odluke u razumnom roku, Ustavni sud određuje imajući u vidu
sve okolnosti svakog pojedinog slučaja. Pri utvrđivanju visine naknade temeljem
članka 63. stavka 2. Ustavnog zakona, Ustavni sud, osim okolnosti samog
slučaja, istodobno uvažava i ukupne gospodarske i socijalne prilike u Republici
Hrvatskoj.

7. Odluka o objavi odluke (točka V. izreke)
temelji se na odredbi članka 29. stavka 1. Ustavnog zakona.

8. Predsjednik Općinskog suda u Splitu dužan je
dostaviti Ustav­nom sudu pisanu obavijest o datumima
donošenja i otpreme odluke u roku od osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-1990/2004

Zagreb, 16. ožujka 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 43/2006-1049